5.4.2023 г.
BG
Официален вестник на Европейския съюз
C 125/303 Сряда, 14 септември 2022 r.
(33)
За да определят процента на саниране, държавите членки трябва да имат общ поглед върху сградите, които не достигат равнището на ПНЕС.
Поради това държавите членки следва да публикуват и поддържат в актуално състояние списък на обществените сгради, включително социалните жилища, като част от цялостна база данни със сертификати за енергийни характеристики.
Този списък следва също така да дава възможност на частни субекти, включително дружества за предоставяне на енергийни услуги, да предлагат решения за саниране, които могат да бъдат обобщени от Обсерваторията на сградния фонд на Съюза.
(34)
През 2020 г. повече от половината от населението на света живее в градски райони.
До 2050 г. се очаква тази цифра да достигне 68 % (28).
Освен това половината от градските инфраструктури, налични през 2050 г., тепърва предстои да бъдат изградени (29).
Градовете и метрополните области са центрове на икономическа дейност, създаване на знания, иновации и нови технологии.
Градовете оказват влияние върху качеството на живот на гражданите, които живеят или работят в тях.
Държавите членки следва да оказват техническа и финансова подкрепа на общините.
Редица общини и други публични органи в държавите членки вече прилагат интегрирани подходи за спестяване на енергия, за снабдяване с енергия и за устойчива мобилност, напр. чрез планове за действие за устойчива енергия или планове за устойчива градска мобилност, като разработените съгласно инициативата „Споразумение на кметовете“ (Covenant of Mayors), както и интегрирани градоустройствени подходи, които надхвърлят отделните интервенции по отношение на сгради или транспортни средства.
Необходими са допълнителни усилия в областта на подобряването на енергийната ефективност на градската мобилност, както за пътниците, така и за превоза на товари, тъй като за градската мобилност се потребяват около 40 % от цялата енергия за автомобилен транспорт.
Регламент...
[преразгледаният Регламент за TEN-T — 2021/420(COD)] следва да допринесе значително за разрешаването на въпросите, свързани с енергийната ефективност на градския транспорт, като се прилага съгласуван, интегриран и мултимодален подход чрез изискването за приемане на планове за устойчива градска мобилност, както е определено в същия регламент.
Освен това, за да се постигнат целите на настоящата директива, държавите членки следва да насърчават решително възможно най-голям брой местни органи да приемат планове за устойчива градска мобилност, за да се допринася за намаляването на потреблението на енергия и да се избягва ненужният транспорт, когато това е възможно, в съответствие с принципа за поставяне на енергийната ефективност на първо място.
(35)
Що се отнася до закупуването на някои продукти и услуги и закупуването и наемането на сгради, възлагащи органи и възложители, които сключват договори за обществени поръчки, доставки или услуги, следва да служат за пример и да вземат енергоефективни решения при закупуването, както и да прилагат принципа за поставяне на енергийната ефективност на първо място, включително за обществени поръчки и концесии, за които няма специфични разпоредби в приложение IV.
Това следва да се прилага за административни ведомства, чиято компетентност обхваща цялата територия на държава членка.
Когато в дадена държава членка и за определена компетентност не съществува такова административно ведомство, което да обхваща цялата територия, задължението следва да се прилага за онези административни ведомства, чиято компетентност обхваща общо цялата територия.
Това обаче не следва да засяга разпоредбите на директивите на Съюза относно обществените поръчки.
Държавите членки следва да премахнат пречките пред съвместното възлагане на обществени поръчки в рамките на една или повече държави членки, ако това може да намали разходите и да увеличи предимствата на вътрешния пазар, като създава бизнес възможности за доставчиците на енергия и енергийни услуги.
(36)
Всички публични субекти, които инвестират публични ресурси чрез обществени поръчки, следва да служат за пример при възлагането на договори и концесии, като избират продукти, услуги и сгради с най-висока енергийна ефективност, включително във връзка с обществени поръчки, които не са предмет на специфични изисквания съгласно Директива 2009/30/ЕО.
В този контекст при всички процедури за възлагане на обществени поръчки и концесии със стойност над праговете, определени в членове 6 и 7 от Директива 2014/23/ЕС на Европейския парламент и на Съвета (30), член 2, параграф 1 от Директива 2014/24/ЕС на Европейския парламент и на Съвета и членове 3 и 4 от Директива 2014/25/ЕС на Европейския парламент и на Съвета (31), трябва да се вземат предвид енергийните характеристики на продуктите, сградите и услугите, определени от правото на Съюза или националното право, като се спазва приоритетно принципът за поставяне на енергийната ефективност на първо място в процедурите за възлагане на обществени поръчки.
(28) (29) (30)
https://www.unfpa.org/world-population-trends https://www.un.org/en/ecosoc/integration/pdf/fact_sheet.pdf Директива 2014/23/ЕС на Европейския парламент и на Съвета от 26 февруари 2014 г. за възлагане на договори за концесия (ОВ L 94, 28.3.2014 г., стр. 1).
Директива 2014/24/ЕС на Европейския парламент и на Съвета от 26 февруари 2014 г. за обществените поръчки и за отмяна на Директива 2004/18/ЕО (ОВ L 94, 28.3.2014 г., стр. 65).
(31)